Knut Monrad

Knut Monrad (født 14. mars 1913 i Vestre Aker, død 23. juni 1987 i Bærum) var en norsk maler. Han er blitt beskrevet som en naturlyriker, en som tolket sin opplevelse av naturen med raske, brede penselstrøk. Ved siden av sin virksomhet som maler, arbeidet Monrad som oversetter av engelsk og svensk skjønnlitteratur.Norsk kunstnerleksikon I-IV (1982-1986) https://nkl.snl.no/Knut_Monrad (besøkt 1. juli 2015)

Monrad utdannet seg ved Statens håndverks- og kunstindustriskole under Karl Høgberg  (1946) og ved Statens kunstakademi under Jean Heiberg (1946-1948). Under krigen studerte han ved Bjarne Engebrets malerskole. Han begynte sin kunstneriske bane forholdsvis sent og hele tiden holdt han fast ved et lavmælt naturalistisk uttrykk. Storlinjete landskap med et vidt utsyn over mark eller hav var hans hovedmotiv. Ofte anvendte han en begrenset fargeskala i en grå- eller blåstemt koloritt ispedd grønne og blågrå sjatteringer. Han hadde 42 separatstillinger i perioden 1952-1980. Av kollektivutstillinger deltok han åtte ganger ved Høstutstillingen  i perioden 1947-1972, to ganger ved Sørlandsutstillingen (1972 og 1978) og en gang ved Østlandsutstillingen (1979). Han deltok også ved Unge Kunstneres Samfunds jubileumsutstilling (1957).

Monrad var en del av en kunstnerkoloni som oppstod i etterkrigsårene på Flosta i Arendal kommune.Gunvald Opstad: Sørlandet og malerne, s. 211, Aschehoug forlag (1991) Sammen med blant andre Ellen Iden, Kjerstin Øvrelid, Ivar Jerven, Finn Strømsted, Bodil Cappelen, Finn Henrik Bodvin og Liv Nergaard dannet de kunstmiljø hvor de hentet inspirasjon fra natur og skjærgård.  Mange av Knut Monrads motiver er lett abstraherte naturinntrykk fra Flosta, Tromøy og Ytre Møkkalasset fyr. 
 Referanser 

Kategori:Norske billedkunstnere
Kategori:Norske malere
Kategori:Personer fra Oslo
Kategori:Fødsler i 1913
Kategori:Dødsfall i 1987